Návrh na zrušenie úlohy B.1. z uznesenia vlády SR č. 67 z 21. januára 2004

Fond národného majetku SR vyhlásil dňa 24.11.2003 výberové konanie na odpredaj 90% majetkovej účasti Fondu národného majetku Slovenskej republiky (ďalej len „FNM“) na podnikaní spoločnosti Paroplynového cyklu, a. s. Bratislava (ďalej len „PPC“), so sídlom Magnetová 12, 831 04 Bratislava, IČO 35 696 168, zapísanej v Obchodnom registri Okresného súdu Bratislava I, oddiel Sro, vložka číslo 1134/B predstavujúcej tieto cenné papiere:

druh:			akcie – kmeňové
emitent:		PPC
forma:			na meno
podoba:		zaknihovaná
číslo emisie:		880960011893
menovitá hodnota:	100.000 Sk/akcia
počet:			5.400 ks

(ďalej len „majetková účasť FNM“). 

Výberové konanie nebolo obchodnou verejnou súťažou podľa § 281 a nasl. Obchodného zákonníka, ani verejnou súťažou podľa § 847 Občianskeho zákonníka. Výberové konanie sa spravovalo výlučne podmienkami obsiahnutými v informačnom materiále pripravenom a vydanom FNM v novembri 2003 (ďalej len „informačný materiál“). Informačný materiál obsahoval iba ustanovenia týkajúce predaja majetkovej účasti FNM, pričom tento materiál neobsahoval podmienky odpredaja 10% majetkovej účasti Slovenských elektrární, a. s. (ďalej len „SE“) na podnikaní PPC (ďalej len „majetková účasť SE“). 

Uznesením vlády Slovenskej republiky č. 67 zo dňa 21. januára 2004 (vydanom po vyhlásení výberového konania) bola podpredsedovi vlády a ministrovi hospodárstva uložená úloha zabezpečiť v spolupráci s prezidentom prezídia Fondu národného majetku SR súčasný predaj majetkovej účasti FNM a majetkovej účasti SE.

Výkonný výbor FNM dňa 7.10.2003 uznesením č. 3/57/03 a prezídium FNM dňa 9.10.2003 uznesením č. 5/CIX/03 schválili návrh postupu a prípravy výberového konania na predaj majetkovej účasti FNM. Dňa 6.11.2003 uznesením č. 1/65/03 výkonný výbor FNM schválil znenie niektorých dokumentov súvisiacich s výberovým konaním (napr. informačný materiál, Návrh zmluvy o kúpe akcií, Návrh zmluvy o mlčanlivosti, Oznam o začatí výberového konania, Rokovací poriadok komisie).
 
FNM v nadväznosti na citované uznesenia výkonného výboru FNM a prezídia FNM v súlade s harmonogramom postupu prác vyhlásil výberové konanie na predaj akcií uverejnením Oznamu o začatí výberového konania 24.11.2003 v denníkoch SME, Hospodárske noviny a Financial Times a na webovej stránke FNM. 

V súlade s Oznamom o začatí výberového konania, v lehote určenej FNM, t.j. od 8.12.2003 do 11.12.2003 sa do výberového konania prihlásilo 11 záujemcov. Podmienky a kritériá účasti vo výberovom konaní splnili 9 záujemcovia. 

Od 26.1.2004 do 30.1.2004 ponuky podali 7 záujemcovia. 

Výkonný výbor FNM, v zmysle uznesenia vlády SR číslo 67 z 21.1.2004, prijal uznesenie, na základe ktorého FNM oznámil listom z 29.1.2004 každému záujemcovi prebiehajúceho výberového konania informáciu o možnosti podať ponuku aj na kúpu majetkovej účasti SE v termíne 5.2.2004. Obálky v stanovenom čase odovzdali FNM všetci 7 oslovení záujemcovia.

Záujemcovia po predložení ponúk na odkúpenie majetkovej účasti FNM predložili na FNM aj ponuky na odkúpenie majetkovej účasti SE.

Komisia na svojom zasadnutí 13.02.2004 posudzovala ponuky na odkúpenie majetkovej účasti FNM. Komisia posudzovala predložené ponuky po formálnej aj obsahovej stránke, a súčasne hlasovala o najvhodnejšej predloženej ponuke. Hlasovanie o najvhodnejšej ponuke prebehlo vyplnením tabuľky „Kritériá na vyhodnocovanie ponúk – výberové konanie na predaj majetkovej účasti FNM“. Tabuľka „Kritériá na vyhodnocovanie ponúk – výberové konanie na predaj majetkovej účasti FNM“ bola pripravená FNM a predložená členom komisie ako podklad, ktorého vyplnením, rovnako ako vyplnením hlasovacích lístkov, došlo k určeniu najvhodnejšej ponuky na odkúpenie majetkovej účasti FNM. 

Na základe výsledkov hlasovania členovia komisie rozhodli, že vyhlasovateľovi výberového konania odporučia za nadobúdateľa majetkovej účasti FNM spoločnosť PPC Holding, a.s., Veľkomoravská 9, 911 05 Trenčín.

FNM svojim vyššie uvedeným konaním vo výberovom konaní vyhlásenom s cieľom predaja majetkovej účasti FNM znemožnil realizáciu uznesenia vlády Slovenskej republiky č. 67 zo dňa 21. januára 2004, ktorým bola podpredsedovi vlády a ministrovi hospodárstva uložená úloha zabezpečiť v spolupráci s prezidentom Prezídia FNM súčasný predaj majetkovej účasti FNM a majetkovej účasti SE a to tým, že FNM po prijatí ponúk od záujemcov na odkúpenie majetkovej účasti SE nepredložil SE doručené ponuky na odkúpenie majetkovej účasti SE. Ponuky na odkúpenie majetkovej účasti SE boli doručené na Ministerstvo hospodárstva SR (vykonávateľ akcionárskych práv v SE) až po úplnej realizácii prevodu majetkovej účasti FNM (po rozhodnutí komisie o výbere najvhodnejšieho nadobúdateľa majetkovej účasti FNM; po rozhodnutí Výkonného výboru a Prezídia FNM o určení nadobúdateľa majetkovej účasti FNM; po podpise Zmluvy o kúpe cenných papierov (majetkovej účasti FNM); po preregistrovaní prevodu akcií v Centrálnom depozitári cenných papierov). Podpredsedovi vlády a ministrovi hospodárstva týmto konaním bolo znemožnené zabezpečiť realizáciu vyššie uvedeného uznesenia vlády. 

FNM realizoval odpredaj majetkovej účasti FNM samostatne bez spolupráce podpredsedu vlády a ministra hospodárstva smerujúcej k súčasnému predaju majetkovej účasti FNM a majetkovej účasti SE. FNM pri výbere najvhodnejšieho záujemcu nezohľadnil záujmy SE.